text: Autor: Dr. Xavier Segura Granados. Metge de Família i Responsable de Formació de l'EAP Sarrià-Vallplasa
  La veritat és que ens fa molt feliços escriure aquest article. Fa ja un temps que ens hem integrat plenament a la Unitat Docent d'ACEBA (UDACEBA) i això ens ha portat a una fita que ens feia una grandíssima il·lusió: poder ajudar a la formació de Residents de la nostra estimada especialitat, la Medicina Familiar i Comunitària.
  L'EAP Sarrià–Vallplasa som un centre que compren tres territoris molt diferents. D'una banda, el CAP de Sarrià situat al carrer Via Augusta 366 (just per sobre del passeig de la Bonanova), és un centre amb un clar caràcter urbà i d´altra banda, els CAPs de Vallvidrera i Les Planes, dos centre d'àmbit molt més rural.
  El nostre dia a dia gira entorn als nostres pacients, ens agrada que se sentin cuidats i proporcionar-los una atenció integral i complerta, tant en la vessant sanitària com en la social, però sobretot en la personal.
  El nostre funcionament es basa en la idea de que el treball en Equip és la clau per donar la millor resposta a totes aquelles qüestions i problemes que preocupen i ocupen als nostres pacients. Som un equip que combina experiència i joventut, però sobretot il·lusió i passió per la feina ben feta i això només s'aconsegueix amb la força d'un gran equip.
  Actualment al nostre CAP hi treballen metges de família, pediatres, infermeres, TCAIs, Administratius (que formen la Unitat d'Atenció al Ciutadà), treballadores socials, gestors Covid, gestores d'escoles, informàtics, odontòlegs, fisioterapeutes, un podòleg, tècnics de manteniment, vigilants de seguretat i personal de neteja.
  Entrem una mica en les tasques que portant a terme els nostres estaments.
  MEDICINA DE FAMÍLIA: Som els metges especialistes en la promoció de la salut i el coneixement, prevenció i cura de la malaltia, al llarg de tota la vida del ciutadà, en l'àmbit de l'Atenció Primària. Treballem formant un equip multidisciplinari juntament amb tots els professionals del CAP, tant al centre com al domicili i tenim cura de tots els aspectes bio-psicosocials que afecten a les persones i el seu entorn familiar, el qual també és objecte de la nostra atenció.
  INFERMERIA: La seva activitat es basa en el control i educació en patologia crònica, revisions de pediatria, tècniques, cures de ferides agudes i cròniques, atenció domiciliària, atenció comunitària (inclou activitats com el Grup de Deshabituació del tabac, Benvingut Nadó, Grup d'atenció al Dol, Salut i Escola, Treball amb pacient expert, Grup de suport als cuidadors i altres projectes puntuals), col·laboració en la gestió de residències (amb elaboració de circuits i formació dels treballadors de les mateixes, gestió de casos, gestió infermera de la demanda, atenció domiciliària, participació en el circuit pre-alt de centres hospitalaris, coordinació de vacunació escolar, coordinació i gestió de casos COVID (test, laboratori, atenció pacients, escoles). També disposem d'Unitat de Diabetis i una Unitat vascular.
  UAC (Unitat d'Atenció al Ciutadà): Aquesta unitat és un equip que s'encarrega de facilitar l'accés als ciutadans als nostres centres, tot informant, tramitant, i gestionant les seves demandes i les derivades de les gestions mèdiques i/o d'infermeria del CAP. Porten a terme una atenció integral de gestions personals, telefòniques i escrites vinculades en l'àmbit administratiu de l'Atenció Primària.
  TREBALL SOCIAL: Al CAP Sarrià donem molta importància a la salut comunitària, som conscients de la repercussió que té la comunitat en la salut dels nostres pacients. En aquest punt, el treball social sanitari és una peça clau ja que fa de nexe amb els diferents agents que formen part de la comunitat. Des del centre som part activa en diferents projectes comunitaris entre els que destaquen: RADARS, Circuït contra la violència masclista de Sarrià-Sant Gervasi, Xarxa d'atenció a la infància i l'adolescència de Sarrià-Sant Gervasi, Intervencions comunitàries al territori de Les Planes (bancs del temps, intervenció sòcio-educativa, Casal comunitari Sarrià, Casal comunitari Vallvidrera Tibidabo i Les Planes, Taula d´intervenció comunitària de Salut mental de Sarrià-Sant Gervasi, Fem Salut al Barri (UDACEBA) i Taula de dones de Sarrià-Sant Gervasi entre d'altres.
  A part de les tasques habituals que duem a terme als nostres Centres d'Atenció Primària hi han altres camps que considerem molt importants:
  Formació: La formació contínua és clau i és per això que pràcticament a diari fem sessions de formació, actualització, coordinació per estar al dia i treballar en conjunt. També ens agrada que el nostre personal tingui accés a formació externa de qualitat i que ens aporti valor. Però no només la formació continua del nostre personal sinó que també portem anys formant estudiants de Medicina i d'Infermeria de la Universitat Internacional de Catalunya (UIC). Cal destacar que ja fa més de 4 anys que fem formació de pre-grau amb estudiants de 5è i 6è curs de Medicina de la UIC així com formació post-grau amb rotació rural als nostres centres de Vallvidrera i Les Planes.
  Salut Comunitària: Ja fa un temps ens hem involucrat de manera clara i intensa en l'atenció a la nostra comunitat. Creiem que és un pilar cabdal en la Salut de la nostra població. Hem elaborat un complert Diagnòstic de salut de la nostra comunitat i estem participant activament amb els agents i grups d´interès de la comunitat per portar a terme una estratègia global que ajudi a la nostra població en els aspectes en què hi hagi més necessitat. El 2020 vam tancar el Diagnòstic de Salut Comunitària de Sarrià i Les Tres Torres i el Diagnòstic de Salut Comunitària de Vallvidrera, Tibidabo i Les Planes. L'any 2021 tenim previst realitzar la priorització de les diferents problemàtiques existents fent participar a tota la comunitat. És en aquest moment on podrem començar a dissenyar nous projectes i activitats amb els diferents agents del barri per tal de pal·liar la problemàtica que realment preocupa als nostres ciutadans.
  ATDOM: Disposem d'un equip especialitzat en Atenció Domiciliària al pacient més patològic i complex així com al pacient amb pronòstic més greu i desfavorable perquè se senti cuidat i acompanyat en les seves malalties.
  Residències: La nostra àrea d´atenció és una zona amb un número de residències molt important, amb molts pacients ingressats i personal que hi treballa. Això ens va portar ja fa 20 anys a muntar un equip especialista en residèncie,s que treballi coordinadament amb les mateixes i cobreixi tant les seves necessitats sanitàries com de tràmits administratius o de material sanitari.
  Escoles: El nostre centre també dona servei a un alt número d'escoles. L'atenció a les mateixes és també un tema molt significatiu per nosaltres. Es tracta d´escoles grans amb molts alumnes. Participem activament en el programa Salut i Escola i recentment amb tota la situació que hem viscut la nostra relació s'ha fet molt estreta i de molta confiança. Això ens obre moltes oportunitats per col·laborar plegats, tant amb el seguiment de la feina ja començada com en la cerca de noves fórmules per donar ajuda i formació a la nostra població més jove.
  És per tot això que us convidem a conèixer el nostre centre i el nostre equip, i a viure la vostra Residència en Medicina familiar i Comunitària amb nosaltres. Treballareu i gaudireu del dia a dia i de la il·lusió per una especialitat que ho té tot per viure la medicina amb passió i dedicació per les persones.
  Autor: Segura Granados, Xavier
  Títol: EAP SARRIÀ-VALLPLASA. Ens estrenem com a centre formador de residents en Medicina Familiar i Comunitària